DKD trek besware teen vakbond se regstellendeaksiesaak terug - Maroela Media
DKD trek besware teen vakbond se regstellendeaksiesaak terug
Die departement van korrektiewe dienste (DKD) het Vrydagoggend in die arbeidshof in Kaapstad al hulle tegniese besware teen Solidariteit se hofsaak teen hulle omstrede regstellendeaksieplan teruggetrek. Die regter het gevolglik beveel dat Solidariteit se hofsaak kan voortgaan.
Dirk Hermann, adjunk uitvoerende hoof van Solidariteit, sê die vakbond is verheug oor die regter se bevel. “Hierdie is ŉ belangrike regspunt waaroor Suid-Afrikaners regsekerheid moet kry. Die DKD sal nou hulle argument ten gunste van die regstellendeaksieplan in die hof moet voorhou. Dit is goeie nuus vir alle Suid-Afrikaners, aangesien daar binnekort regsekerheid sal wees oor of die nasionale rassedemografie orals in Suid-Afrika toegepas mag word.”
Die DKD wou poog om Solidariteit se regstellendeaksiesaak teen hulle op ’n tegniese punt te keer deur, onder meer, aan te voer dat nóg partye tot die saak gevoeg moes word en dat die arbeidshof in Kaapstad nie die regsbevoegdheid het om die saak aan te hoor nie.
Solidariteit se saak teen die DKD se omstrede regstellendeaksieplan gaan van 22 April tot 6 Mei in die arbeidshof in Kaapstad aangehoor word. Solidariteit is van mening dat die DKD se blatante beleid van absolute verteenwoordiging onbillik, irrasioneel en onwettig is. Volgens Solidariteit gaan dit die omvangrykste regstellendeaksiehofsaak nóg in Suid-Afrika wees. “Die feit dat die saak vir tien dae op die hofrol geplaas is, wys hoe omvangryk die saak gaan wees,” het Hermann gesê.